Rooftog van toeriste kan getal besoekers knou | Maroela Media
Kaapstad se burgemeesterskomiteelid vir ekonomiese geleenthede en batebestuur, James Vos, het die polisie se flink optrede nadat 'n groep toeriste Vrydag in Khayelitsha beroof is, verwelkom.
Daar heers wél groot kommer oor die uitwerking wat die voorval op die toerismebedryf in die gebied kan hê.
"Terwyl die Stad Kaapstad en Kaapstad-toerisme 'n ondersteunende rol speel om besoekerveiligheid en -gerief reg oor die stad te verseker, is polisiëring uiteindelik primêr die verantwoordelikheid van die polisie," het Vos gesê.
Maroela Media het vroeër berig 'n bende van vyf gewapende rowers het die groep van 11 toeriste oorrompel op die perseel van 'n skool wat hulle besoek het. Hulle het 'n tuinbouprojek daar besoek.
Die verdagtes het glimbaadjies aangehad, het die groep in hul voertuig ingewing en van hul beursies, kameras en selfone beroof.
Vos sê die stad, in samewerking met die departement van toerisme en Kaapstad-toerisme, het intussen sogenaamde toeristeveiligheidsmonitors en TravelWise-ambassadeurs by toeristetrekpleisters oor die stad ontplooi in 'n poging om veiligheid op te skerp.
"Bestemmings staan ook bekend vir die manier waarop hulle reageer op voorvalle en sorg en gerief moet deel vorm van die waarde wat ons aan toeriste bied," het Vos gesê.
Die polisie het Saterdag gesê hy het sy 72-uur-aktiveringsplan in werking gestel om diegene verantwoordelik op te spoor.
Die uitvoerende hoof van Kaapstad Toerisme, Enver Duminy, het gesê veiligheid is 'n groot uitdaging vir die toerismebedryf.
"Elke 12 toeriste skep een werksgeleentheid; dus moet ons baklei om elke, enkele besoeker te behou. Ons is geskok en bekommerd oor die afgelope naweek se voorval in Khayelitsha.
"Ons het ons BandAid-program, wat deel vorm van Kaapstad-toerisme se deurlopende veiligheidsinisiatiewe, reeds in werking gestel. In samewerking met ons vennote in die toerismebedryf sal die geraakte besoekers die ondersteuning kry wat hulle nodig het, ná wat sekerlik 'n geweldig traumatiese ervaring moes wees," het Duminy gesê.
Hy het gesê hoewel syfers 'n positiewe jaar-op-jaar-groei vir die komende maande aandui, kan dié voorval 'n negatiewe uitwerking op die voorspelde groei hê.
In die nuus Kaapstad toerisme
Jy sal my baie moet betaal om 'n township te besoek….. Geen begeerte en absoluut niks om te sien nie.
Of dalk n gulde geleentheid vir avontuur soekers…dit is trouens meer opwindend as om tussen n trop leeus rond te loop…
Ons het reeds vriende in Amerika en Holland wat nie Suid-Afrika toe wil kom nie weens al die misdaad waarvan hulle hoor en lees EN hulle word deur hulle eie lande aangeraai om nie te kom nie. Maak nie saak wat ons sê oor ons mooi land nie – hulle is net te bang om te kom. Hierdie insident sal beslis van geweet word daar. Alles net nog meer hooi op die vurk.
Ek hoop dit is voorbladnuus in Amerika! Dalk kan Trump ingryp, ons weet mos wat hy van Afrikastate dink.
Die klomp naïewe buitelanders sal nooit leer nie. In hul eie lande(Wes-Europa) verwelkom hul uitvaagsels wat hul kultuur sistematies ondermyn.